REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/57-19

18. mart 2019. godine

B e o g r a d

ZAPISNIK

67. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 18. MARTA 2019. GODINE

Sednica je počela u 12 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Goran Kovačević, Sonja Vlahović, Olivera Pešić, Milorad Mijatović, Momo Čolaković, Milorad Mirčić, Zoltan Pek, Milan Lapčević i Vojislav Vujić.

Sednici je prisustvovao zamenik člana Odbora: Zoran Despotović (zamenik Miljana Damjanovića).

Sednici nisu prisustvovali članovi Odbora: Srbislav Filipović, Dušan Bajatović, Saša Radulović i Goran Ćirić, kao ni njihovi zamenici.

Sednici su prisustvovali narodni poslanici predstavnici predlagača zakona: Olena Papuga i Nada Lazić.

Na predlog predsednika, većinom glasova **(9 glasova za, dva glasa protiv), Odbor je utvrdio** sledeći

D n e v n i r e d:

- Usvajanje zapisnika sa 64. i 65. sednice Odbora;

1. Razmatranje Predloga zakona o finansiranju Autonomne pokrajine Vojvodine (broj 400-292/19 od 20. februara 2019. godine), u načelu.

 Pre prelaska na rad po utvrđenoj tački dnevnog reda, većinom glasova **(9 glasova za, dva narodna poslanika nisu iskoristila svoje pravo da glasaju), Odbor je bez primedbi**  usvojio zapisnik sa 64. sednice Odbora, koja je održana 27. februara 2019. godine i zapisnik sa 65. sednice odbora, koja je održana 4. marta 2019. godine.

**PRVA TAČKA DNEVNOG REDA:** Razmatranje Predloga zakona o finansiranju Autonomne pokrajine Vojvodine (broj 400-292/19 od 20. februara 2019. godine), u načelu

Aleksandra Tomić, predsednik Odbora,otvorila je raspravu u načelu o Predlogu zakona.

Pročitala je mišljenje, koje je dostavila Vlade, u kome se kaže da Vlada ne prihvata Predlog zakona u načelu. U mišljenju Vlade se, između ostalog, navodi da Predlog zakona ne tretira na sveobuhvatan način sistem finansiranja AP Vojvodine. niti uticaj koji bi predložena rešenja imala na ukupnu fiskalnu poziciju Republike Srbije, kao i da Predlogom zakona nije predviđeno rešavanje pitanja prenosa nadležnosti AP Vojvodini koja bi se finansirala iz dodatnih sredstava ostvarenih io osnovu tog zakona. Svako povećanje prerasnodele prihoda u korist AP Vojvodine. povećava iznos deficita opšte države ukoliko ne dođe do istovremenog prenosa nadležnosti sa nivoa Republike na drugi nivo vlasti, te da se pitanje finansiranja AP Vojvodine ne može rešavati parcijalno i nezavisno od pitanja podele nadležnosti svih nivoa vlasti u Republici Srbiji i mora biti deo planske opšte reforme fiskalnog i budžetskog sistema u zemlji.

Nada Lazić, predstavnik predlagača zakona, u uvodnom delu rasprave, naglasila je da je donošenje zakona o finansiranju Autonomne pokrajine Vojvodine obaveza koja proističe iz člana 184. Ustava Srbije, kao i da je 31. decembra 2008. godine istekao rok za donošenje tog zakona.. Ističe da je neophodno da se pitanje finansiranja AP Vojvodine sistemski i celovito uredi i smatra da su se za donošenje posebnog zakona o finansiranju AP Vojvodine stekli uslovi jer je Republika Srbija konsolidovala svoje finansije.

U raspravi u načelu o Predlogu zakona učestvovali su članovi Odbora: Milorad Mirčić, Milan Lapčević, Goran Kovačević, Milorad Mijatović, Veroljub Arsić, Momo Čolaković i Aleksandra Tomić, predsednik Odbora.

Milorad Mirčić je rekao da je, u formalnom smislu, dopušteno podnošenje ovog predloga zakona, ali je naglasio da je prilikom donošenja Ustava Srbije iz 2006. godine, u članu 184. bilo nepotrebno i štetno utvrđivanje načina finansiranjau AP Vojvodine. Naglasio je da je glavni cilj ovog predloga zakona konstituisanje poreske uprave AP Vojvodine, što je u suprotnosti sa Ustavom Srbije kojim se uređuje jedinstveni poreski sistem. S obzirom na to da je finansiranje AP Vojvodine uređeno Zakonom o budžetskom sistemu i Statutom Vojvodine, smatra da donošenje drugog zakona o finansiranju nije potrebno. Posebno je istakao da su sve kapitalne investicije u AP Vojvodini od 2000. godine, kao i povereni poslovi, finansirani iz budžeta Srbije, za koji sredstva izdvajaju svi građani Srbije, bez obzira na kojem području u Srbiji žive. Takođe i da nije potrebna transmisiono posredovanje pokrajinskih vlasti prilikom prenošenja sredstava sa republičkog na lokalni nivo vlasti, kao ni dalje jačanje glomazne pokrajinske administracije. Zalažio se za dalju suštinsku decentralizaciju vlasti, ali ne vidi potrebu da Vojvodina bude organizovana kao autonomna pokrajina.

U nastavku, Olena Papuga je rekla da su građani Srbije 2006. godine izglasali Ustav Srbije, odnosno postojanje i okvirno finansiranje AP Vojvodine, te da AP Vojvodina ima svoja stečena prava koja se ne mogu osporavati. Podsetila je na to da je u jednom periodu Vojvodina imala punu autonomiju, kao i to da je do 1989. godine imala svoju poresku upravu, što nisu bila obeležja njene državnosti, već njene ekonomske snage. Kao predlagač zakona, založila se za donošenje posebnog zakona o finansiranju AP Vojvodine i naglasila da su delegacije Evropske unije i Evropske komisije zamerile Srbiji to što već deset godina nije donela ovaj zakon.

Nada Lazić je dodala da je osnovni cilj zakona, koji su predložili narodni poslanici Lige socijaldemokrata Vojvodine, da podstakne privredni razvoj Vojvodine. Građani Vojvodine nezadovoljni su jer se zbog niskog životnog standarda smanjuje broj stanovništva i pogoršava stanje celokupne vojvođanske infrastrukture. Iznela je podatak da je od 45 opština u Vojvodini, 14 opština nedovoljno razvijeno, a da su tri opštine izrazito nedovoljno razvijene, ispod 50 odsto republičkog proseka razvijenosi, što znači da su devastirane.

Milan Lapčević je izneo činjenice da sve opštine na području autonomne pokrajine imaju svoje budžete, za koje dobijaju određena transferna sredstva. Pored toga, AP Vojvodine ima svoj budžet, Fond za kapitalna ulaganja i druge fondove, tako da pokrajina i dodatnim sredstvima interveniše na delovima svoje teritorije. Rekao je da prosečna plata u Vojvodini nije manja u odnosu na prosečnu platu u drugim krajevima Srbije. Takođe i da je broj stanovnika smanjen u celoj Srbiji, te da se u pojedinim mestima južne i centralne Srbije posebno teško živi. Zalaže se za suštinsku decentralizaciju i jednakost prema svim građanima Srbije. Ističe da neće glasati da se ova tačka uvrsti u dnevni red sednice Narodne skupštine, kao ni za usvajanje ovog predloga zakona jer se njime zagovara nejednakost građana.

Goran Kovačević je podržao raspravu o ovom predlogu zakona i založio se za stručnu raspravu o budućem modelu fiskalnog poretka: postojećem unitarnom modelu ili modelu fiskalne decentralizacije. Rekao je da predloženi zakon ne ispunjava uslove da bude usvojen jer ima niz loših rešenja zbog kojih ne bi mogao da bude primenjen. Naglasio je i to da bi se pravilnim proračunom potvrdilo da sadašnji budžet AP Vojvodine približno odgovara proporciji utvrđenoj u članu 184. Ustava Srbije. Povodom rasprave o ravnomernom ekonomskom razvoju, rekao je da direktne strane investicije jednako stižu u AP Vojvodinu, kao i u druge krajeve južne i centralne Srbije.

Milorad Mijatović je rekao da je Autonomna pokrajina Vojvodine utvrđena kao ustavna kategorija, u sastavu Republike Srbije, a da se eventualno može raspravljati o stepenu autonomije i o načinu kako se ostvaruje pokrajinska autonomija. Zalaže se za donošenje zakona o finansiranju AP Vojvodine, koji smatra sistemskim zakonom, onda kada se steknu potrebni politički i materijalni uslovi za donošenje tog zakona. Takođe želi da AP Vojvodina ponovo bude ekonomski razvijena, što je uslovljeno oporavkom i opštim napretkom države Srbije. Naglasio je da su malobrojne separatističke ideje iz prošlosti Vojvodine već odavno napušten i zaboravljen koncept političkog delovanja, teritorijalna celovitost države Srbije se u tom smislu ne može dovoditi u pitanje. Narodni poslanici PG SDPS-a izjasniće se o ovom predlogu zakona shodno dogovorima u okviru vladajuće većine u Narodnoj skupštini.

Momo Čolaković je rekao da će glasati da se ovaj predlog zakona, kao i predlog rezolucije, uvrste u dnevni red sednice Narodne skupštine jer smatra da je važno da se o ovom predlogu zakona raspravlja, i to iz više, a najmanje tri razloga: prvo, zbog potrebe razmatranja ustavnog položaja i daljeg razvoja autonomne pokrajine, kao i radi sagledavanja specifičnog pitanja multinacionalnosti Vojvodine (postojanje 24 različitih nacionalnih zajednica u njoj). Zalaže se za to da republička i pokrajinska vlada posvete jednu sednicu razgovorima o ustavnim promenama i izmenama i dopunama zakona koji prate sprovođenje ustava, te da se, na bazi utvrđene platforme, pripremi i novi predlog zakona o finansiranju AP Vojvodine, kao i set svih drugih potrebnih zakona, radi sagledavanja celine i očuvanja jedinstva našeg pravnog sistema.

Veroljub Arsić je takođe podržao raspravu u Narodnoj skupštini o ovom predlogu zakona, prvenstveno kao poziv predlagača zakona da se razgovara o temi finansijske decentralizacije. Naglasio da su odredbe u ovom predlogu zakona u suprotnosti sa zakonima kojima je uspostavljen fiskalni poredak Republike Srbije, imajući u vidu i njihovu nesaglasnost sa utvrđenim pravilima poreskog sistema. Izrada zakona, naglasio je, zahteva studiozniji pristup i ozbiljniju pripremu, angažovanje šire stručne javnosti, kao i simulaciju primene samog zakona, posle koje bi se mogla organizovati javna rasprava. U svakom slučaju, rekao je, kada je reč o izboru modela finansiranja decentralizovanog upravljanja, moguće je da se finansiranje AP Vojvodine, koje je sada uređeno Zakonom o budžetskom sistemu, uredi donošenjem posebnog zakona, što je takođe tema o kojoj se može razgovarati u narednom periodu.

Aleksandra Tomić je podržala dijalog i javnu raspravu o temi finansiranja AP Vojvodine, ali je naglasila da ovaj predlog zakona suštinski nije dobar jer sadrži odredbe koje su u suprotnosti sa zakonima kojima se uređuju budžetski sistem i budžet Republike Srbije, a koje bi ozbiljno mogle da naruše finansijski sistem države. Navela je da u velikom broju evropskih zemalja već dvadeset godina postoji sličan način finansiranja za koji se zalažu predlagači ovog zakona, ali je dodala i to da način decentralizovanog upravljanja u razvijenim evropskim zemaljama nije uporediv ni sa jednom državom Zapadnog Balkana, kao i to da Republika Srbija do ulaska u Evropsku uniju nema obavezu primene takvog modela decentralizovanog upravljanja. Podržala je nastavak rada vladinih radnih grupa i organizovanje najšire javne rasprave o temi decentralizovanog upravljanja i finansiranja AP Vojvodine.

Na osnovu člana 156. stav 3. Poslovnika Narodne Skupštine, Odbor je većinom glasova **(9 glasova protiv, jedan glas za, dva narodna poslanika nisu iskoristila pravo da glasaju) odlučio da podnese sledeći**

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da ne prihvati Predlog zakona o finansiranju Autonomne pokrajine Vojvodine, u načelu.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora

 Sednica Odbora je završena u 13,50 časova.

 Sednica je tonski snimana.

 SEKRETAR PREDSEDNIK

 Tijana Ignjatović dr Aleksandra Tomić